**RELACION**

**PËR PROJEKTLIGJIN**

**“PËR**

**DISA NDRYSHIME NË LIGJIN NR.10 431, DATË 9.6.2011 “PËR MBROJTJEN E MJEDISIT”, I NDRYSHUAR”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

# Problemi i ndotjes së mjedisit është një problem, i cili ndikon drejtpërdrejtë në funksionimin e sistemeve ekologjike natyrore të tokës, rrjedhimisht edhe në cilësinë e jetës së qytetarëve. Veprimtaritë ekonmike, veçanërisht ato industriale janë faktori kryesor i ndotjes së mjedisit, duke cënuar cilësinë e ujërave nëntokësore/ cilësia e ajrit, çka sjell impakt negativ në cilësinë e tokës dhe që shkakton degradimin e mjedisit, në rast se nuk veprohet në mënyrë të kontrolluar.

# Problemi kryesor i identifikuar ka të bëjë me nivelin e lartë të ndotjes së mjedisit (ndotja e hapësirave publike) si rezultat i rritjes në mënyrë të paplanifikuar të veprimtarive industriale. Në shumicën e zonave industriale, rritja e paplanifikuar ndodh kur personat fizikë dhe juridikë shkelin rregullat dhe normat e vendosura me ligj, duke ndikuar në ndotjen e mjedisit në ajër dhe ujë.

# Shkak për ndotjen mund të përmendim: mungesa e ndërgjegjësimit në nivelin e duhur për veprimet që përmbajnë shkelje administrative të parashikuara nga ligji dhe moszbatimi i tyre.

# Në këto kushte, në funksion të mbrojtjes së mjedisit, nisur edhe nga procesi i këshillimit kombëtar, është vlerësuar ndërmarrja e iniciativës, mbi ashpërsimin e kundërvajtjeve administrative në masën 30%, të vlerës së përcaktuara në legjislacionin në fuqi për mjedisin. Gjithashtu, nëpërmjet këtij projektligji synohet të realizohet ekzekutimi i kundravajteve administrative, të parashikuara në ligjin nr. 10431/2011, duke i kthyer ato si titull ekzekutiv, me përfundimin e procesit të ankimit administrativ dhe ekzekutimin e tyre nga zyra e permbarimit, në përputhje me parashikimet e nenit 510 të KPrA dhe Ligjit nr.10279/2010 “Për kundërvajtjet administrative”.

# Si rrjedhojë, nëpërmjet ndryshimeve ligjore të propozuara synohet reduktimi i ndotjes, garantimi i cilësisë së mjedisit dhe mbrojtjes së shëndetit të popullsisë, minimizimi i veprimeve me ndikim negativ në mjedis, zhvillimi i kapaciteteve dhe aftësive profesionale të nëpunësve të strukturave përgjegjëse për kryerjen e inspektimeve dhe kontrolleve, garantimi i efikasitetit te sanksioneve administrative nëpërmjet ndryshimit të natyrës juridike të sanksioneve. Gjithashtu, projektligji parashikon unifikimin e terminologjisë me KPr.A përsa i përket termit “revokim” me “shfuqizim” si dhe unifikimin e terminologjisë lidhur me strukturën përgjegjëse inspektuese në fushën e mjedisit.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KESHILLIT TË MINISTRAVE, ME PROGRAMIN ANALITIK TE AKTEVE DHE DOKUMENTE TË TJERA POLITIKE**

Miratimi i këtij projektligji është i parashikuar në Programin e Përgjithshëm Analitik të Akteve të Ministrisë së Turizmit dhe Mjedisit për vitin 2024, dhe është në përputhje edhe me Programin Politik të Këshillit të Ministrave.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Zhvillimi ekonomik që ka ndodhur vitet e fundit në vendin tonë, ka pasur ndikimin e vet dhe në drejtim të mbrojtjes së mjedisit. Rritja e shpejtë dhe intensive ekonomike sjell një sërë çështjesh mjedisore, të cilat ndikojnë në komponentët e mbrojtjes së mjedisit, ku përfshihet, toka, uji, ndryshimet e klimës, ndotja e ajrit etj.

Në veçanti, vendet në zhvillim, përballen me probleme të rënda të ndotjes së mjedisit dhe si rrjedhojë autoritetet kompetente duhet të forcojnë legjislacionin kombëtar në mënyrë që të zbatojnë masa më të rrepta për të kontrolluar ndotjen e mjedisit. Në këtë këndvështrim, është propozuar edhe ashpërsimi masave administrative të parashikuara në Ligjin 10431/2011, i ndryshuar, në masën 30%, krahasuar me ligjin bazë.

Në aspektin ekonomik është gjykuar se rritja e gjobave në rast kundërvajtjesh, me 30% është një rritje proporcionale dhe do të ketë ndikim ekonomik tek qytetarët apo subjektet kundërvajtësve.

Gjithashtu, objektivi që synohet të arrihet, pra përmirësimi i cilësisë së mjedisit, e justifikon plotësisht këtë rritje, duke qene se benefitet e pritshme të kësaj nisme do t’i tejkalojnë kostot ekonomike.

Përmirësimi i cilësisë së mjedisit, përfshirë ujërat, klimën, ajrin, biodiversitetin, florën faunën, etj, duke shmangur apo minimizuar ndikimet e rëndësishme në mjedis, si pasojë e zbatimit të projekteve publike dhe private, do të sjellë rrjedhimisht ndikim pozitiv. Disa nga avantazhet kryesore përfshijnë, parandalimin e ndotjes së mjedisit në funksion të mbrojtjes së tij, përmirësimin e shëndetit publik, ruajtjen e burimeve, promovimin e praktikave të qëndrueshme, krijimin e të ardhurave për iniciativat mjedisore dhe shpërndarja e burimeve.

# Për më tepër, ashpërsimi i masës së gjobës si një masë me impakt të drejtpërdrejtë në veprimtarinë ekonomike të operatorëve, do të ndikojë në ndërgjegjësimin e tyre për të shmangur kryerjen e veprimeve/mosveprimeve të cilat ndotin apo mund të sjellin rrezik ndotjen e mjedisit.

# Parashikimi në legjislacionin e fushës së mjedisit të dënimit me gjobë si titull ekzekutiv do të sjellë efektivitet në ekzekutimin e sanksioneve që vendosen nga organet administrative. Sqarojmë se, aktualisht procesi i ekzekutimit të gjobave vështirësohet për shkak të procedurës së ankimit gjyqësor të gjobës, duke zgjatur në kohë procesin dhe duke humbur qëllimin e vendosjes së sanksionit për ndotjen e mjedisit.

# Lidhur me procesin e konsultimit publik dhe ndërmarrjen e nismës për ashpërsimin e kundravajtjes administraive, informojmë se gjatë periudhës 19 janar 31 mars 2022, Qeveria Shqiptare organizoi procesin e këshillimit kombëtar, nëpërmjet së cilës një sërë politikash aktuale dhe eventuale u konsultuan gjerësisht me publikun, subjektet dhe organizatat e shoqërisë civile. Për të garantuar një shikueshmëri dhe pjesëmarrje sa më të lartë, ky proces u zhvillua nëpërmjet publikimit të pyetësorit në faqen online [ëëë.këshillimikombëtar.al](http://www.këshillimikombëtar.al), ngritjen e tendave për plotësimin e pyetësorit në secilën prej bashkive të vendit si dhe dërgimit të pyetësorit me postë pranë çdo banese.

# Në kuadër të këtij procesi, 77% e të anketuarëve u shprehën pozitivisht mbi pyetjen nëse Qeveria duhet të tregohet më e ashpër, jo vetëm me subjektet, por edhe me individët të cilët ndotin hapësirat publike.

# Projektligji u publikua në regjistrin elektronik të njoftimit dhe konsultimit publik (RENJKP) nga data 28.07.2022 deri me datë 20.12.2022, por nuk ka patur asnjë koment për të, pavarësisht se numri i shikimeve është 658. Gjithashtu, projektligji është publikuar edhe në faqen zyrtare të Ministrisë së Turizmit dhe Mjedisit.

# Ky projektligj është diskutuar edhe në dëgjesën publike, që u mbajt pranë Ministrisë së Turizmit dhe Mjedisit në datë 01.11.2022, ora 11:00. Në takim morën pjesë përfaqësues nga MTM, përfaqësues nga grupet e interesit si Universitetet, media, shoqata te ndryshme dhe përfaqësues të shoqërisë civile të angazhuara në fushën e natyrës. Të pranishmit, u shprehen parimisht dakord për ashpërsimin e masave, duke kërkuar në të njëjtën kohë fuqizimin e strukturave inspektuese si dhe qartësimin e roleve dhe përgjegjësive e të gjitha strukturave të përfshira në këtë proces.

1. **VLERËSIMI I LIGJSHMERISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektligj është hartuar në mbështetje të neneve 78 dhe 83, pika 1, të Kushtetutës dhe është në harmonizim me Kodin e Procedurës Administrative dhe legjislacionin në fuqi për mjedisin.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektligj nuk ka për qëllim përafrimin e legjislacionit me Acquis Communautaire.

1. **PËRMBLEDHJE SHPJEGUESE E PËRMBAJTJES SË PROJEKTAKTIT.**

Projektligji i propozuar konsiston veçanërisht në ndryshimin e parashikimeve për kundërvajtjet administrative, si më poshtë vijon:

Në nenin 1 të projektligjit parashikohet ndryshimi i germës (g), në pikën 1 të nenit 60, si më poshtë:

“ g) kryen inspektime dhe kontrollon veprimtaritë sipas parashikimeve të këtij ligji”.

Në nenin 2 të projektligjit parashikohet ndryshimi i pikave 1 dhe 2, të nenit 69, me përmbajtje si më poshtë:

“ 1. Shkeljet e mëposhtme të këtij ligji, që nuk përbëjnë vepër penale, përbëjnë kundërvajtje administrative dhe dënohen si më poshtë:

a) mosdhënia e informacionit për shkarkimin dhe transferimin e ndotësve nga operatori, sipas përcaktimit të nenit 32 të këtij ligji, dënohet me gjobë në vlerën nga 390 000 (treqind e nëntëdhjetë mijë) lekë deri në 650 000 (gjashtëqind e pesëdhjetë mijë) lekë, duke u shtuar me vlerën 10 për qind të gjobës për çdo ditë vonesë, deri në plotësimin e detyrimit;

b) mospërmbushja e kërkesave për prodhimin, importin, eksportin, hedhjen në treg dhe përdorimin e substancave ozonholluese, si dhe importin, eksportin, hedhjen në treg dhe përdorimin e produkteve dhe të pajisjeve që përmbajnë këto substanca, sipas përcaktimit të nenit 35 të këtij ligji, dënohet me gjobë në vlerën nga 390 000 (treqind e nëntëdhjetë mijë) lekë deri në 650 000 (gjashtëqind e pesëdhjetë mijë) lekë, duke u shtuar me vlerën 10 për qind të gjobës për çdo ditë vonesë, deri në plotësimin e detyrimit;

c) mospërmbushja e kërkesave për lëshimin e qëllimshëm në mjedis të Organizmave të Modifikuar Gjenetikisht, për qëllime të tjera, përveç hedhjes së tyre në treg si produkte që synojnë mbrojtjen e mjedisit dhe shëndetit të njeriut, sipas përcaktimit të nenit 36 të këtij ligji, dënohet me gjobë në vlerën nga 390 000 (treqind e nëntëdhjetë mijë) lekë deri në 650 000 (gjashtëqind e pesëdhjetë mijë) lekë, duke u shtuar me vlerën 10 për qind të gjobës për çdo ditë vonesë, deri në plotësimin e detyrimit;

ç) mospërmbushja e kërkesave për ndalimin e prodhimit, të importit, hedhjes në treg dhe të përdorimit, për reduktimin e shkarkimeve, minimizimin dhe eliminimin e ndotësve organikë të qëndrueshëm, sipas përcaktimit të nenit 37 të këtij ligji, dënohet me gjobë në vlerën nga 650 000 (gjashtëqind e pesëdhjetë mijë) lekë deri në 1 300 000 (një milion e treqind mijë) lekë, duke u shtuar me vlerën 10 për qind të gjobës për çdo ditë vonesë, deri në plotësimin e detyrimit;

d) mospërmbushja e kërkesave për shkarkimin e erërave të pakëndshme nga veprimtaritë e reja dhe ekzistuese, sipas përcaktimit të nenit 39 të këtij ligji, dënohet me gjobë në vlerën nga 390 000 (treqind e nëntëdhjetë mijë) lekë deri në 650 000 (gjashtëqind e pesëdhjetë mijë) lekë, duke u shtuar me vlerën 10 për qind të gjobës për çdo ditë vonesë, deri në plotësimin e detyrimit;

dh) mosplotësimi nga personi i autorizuar, që kryen monitorimin e mjedisit, sa më shumë të jetë e mundur, i kërkesave për minimizimin e ndërhyrjes mbi përdorimin e tokës dhe mosplotësimi, pas kryerjes së veprimtarisë, sa më shumë të jetë e mundur, i kërkesave për rikthimin e tokës në gjendjen e saj të mëparshme, sipas përcaktimit të nenit 43 të këtij ligji, dënohet me gjobë në vlerën nga 650 000 (gjashtëqind e pesëdhjetë mijë) lekë deri në 1 300 000 (një milion e treqind mijë) lekë, duke u shtuar me vlerën 10 për qind të gjobës për çdo ditë vonesë, deri në plotësimin e detyrimit;

e) mosinformimi i Agjencisë Kombëtare të Mjedisit për mundësinë e një kërcënimi të drejtpërdrejtë për një dëm të tillë nga operatori, sipas përcaktimit të pikës 6 të nenit 50 të këtij ligji, si dhe mosmarrja e masave të nevojshme për të parandaluar shkaktimin e dëmit në mjedis, pavarësisht nga detyrimi i tij për marrjen e masave parandaluese të dëmit në mjedis, sipas përcaktimit të pikës 6 të nenit 50 të këtij ligji, dënohet me gjobë në vlerën nga 1 300 000 (një milion e treqind mijë) lekë deri në 2 600 000 (dy milionë e gjashtëqind mijë) lekë;

ë) mosinformimi i Agjencisë Kombëtare të Mjedisit nga operatori se me gjithë masat e marra në përputhje me përcaktimin e bërë në pikën 6 të nenit 50 të këtij ligji, kërcënimi i drejtpërdrejtë i dëmit në mjedis nuk është shmangur, sipas përcaktimit të bërë në pikën 7 të nenit 50 të këtij ligji, pavarësisht nga detyrimi i tij për të siguruar paraprakisht fondet për kompensimin e një dëmi të mundshëm ndaj mjedisit apo për eliminimin e një kërcënimi të pashmangshëm për dëme në mjedis, sipas përcaktimit të nenit 53 të këtij ligji, dënohet me gjobë në vlerën nga 1 300 000 (një milion e treqind mijë) lekë deri në 2 600 000 (dy milionë e gjashtëqind mijë) lekë;

f) mospërmbushja e kërkesave të pikës 8 të nenit 50 të këtij ligji, nga operatori, pavarësisht nga detyrimi i tij për të rikthyer mjedisin në gjendjen e mëparshme, rehabilitimin e mjedisit, kompensimin e dëmit të shkaktuar apo për të marrë masa të tjera të përcaktuara në këtë ligj, dënohet me gjobë në vlerën nga 1 300 000 (një milion e treqind mijë) lekë deri në 2 600 000 (dy milionë e gjashtëqind mijë) lekë;

g) përdorimi i ekoetiketës nga zotëruesi i saj edhe pas heqjes së saj nga ministria, sipas përcaktimit të pikës 4 të nenit 55 të këtij ligji, dënohet me gjobë në vlerën nga 390 000 (treqind e nëntëdhjetë mijë) lekë deri në 650 000 (gjashtëqind e pesëdhjetë mijë) lekë;

gj) mosplotësimi nga operatori i kërkesave të përcaktuara në njoftimin e përputhshmërisë, brenda afatit të përcaktuar në të, sipas përcaktimit të nenit 65 të këtij ligji, dënohet me gjobë në vlerën nga 390 000 (treqind e nëntëdhjetë mijë) lekë deri në 650 000 (gjashtëqind e pesëdhjetë mijë) lekë, duke u shtuar me vlerën 10 për qind të gjobës për çdo ditë vonesë, deri në korrigjimin e mospërputhjes;

h) mosplotësimi nga pronari i sendit apo operatori i veprimtarisë i kërkesave të përcaktuara në njoftimin e pezullimit, brenda afatit të përcaktuar në të, sipas përcaktimit të nenit 66 të këtij ligji, dënohet me gjobë në vlerën nga 650 000 (gjashtëqind e pesëdhjetë mijë) lekë deri në 1 300 000 (një milion e treqind mijë) lekë, duke u shtuar me vlerën 10 për qind të gjobës për çdo ditë vonesë, deri në plotësimin e detyrimit.”

2. “Gjoba në zbatim të këtij neni, përbën titull ekzekutiv me përfundimin e shqyrtimit të ankimit administrativ dhe ngarkohet zyra e përmbarimit për ekzekutimin e saj. Gjoba paguhet brenda 10 ditëve nga data kur është njoftuar kundërvajtësi për vendimin e dënimit me gjobë, që përbën titull ekzekutiv, në përputhje me legjislacionin në fuqi për kundërvajtjet administrative”.

Në nenin 3 të projektligjit parashikohet unifikimi i terminologjisë lidhur me termat: “...inspektorati që mbulon fushën e mbrojtjes së mjedisit...” me “...struktura përgjegjëse inspektuese në fushën e mjedisit...” ; dhe “revokojë/revokimit” me fjalën “shfuqizojë/shfuqizimit”, në përputhje me KPrA dhe legjislacionin për mjedisin.

Në nenin 4 parashikohet hyrja në fuqi e këtij projektligji.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohen Ministria e Turizmit dhe Mjedisit dhe Agjencia Kombëtare e Mjedisit për zbatimin e këtij ligji.

1. **MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Për hartimin e këtij projektligji kanë kontribuar Drejtoria e Programimit, Standardizimit dhe Harmonizimit të Kuadrit Rregullator, Agjencia Kombëtare e Mjedisit, si dhe Drejtoria e Vlerësimit Mjedisor, Lejeve dhe Licencave dhe do të dërgohet për mendim tek Ministria e Drejtësisë, Ministria e Financave, Ministrit të Shtetit për Sipërmarrjen dhe Klimën e Biznesit dhe Ministrit të Shtetit për Marrëdhëniet me Parlamentin.

.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Zbatimi i projektligjit nuk ka efekte financiare shtesë për buxhetin e shtetit, por parashikohet që të ketë një rritje e të ardhurave në buxhetin e shtetit, si rezultat i ashpërsimit të masave të sanksioneve

**M I N I S T R I**

**Mirela KUMBARO FURXHI**